Iltalehden haastattelema abiturientti ihmetteli, kun ei päässyt tehtävässä eteenpäin. YTL:n pääsihteeri rauhoittelee pitkän matematiikan yo-kokelaita.

Kokelas ei päässyt tehtävän juonesta kiinni.

Hyvällä analyysilla voi päästä kuitenkin hyviin pisteisiin, lupaa YTL:n pääsihteeri.

Miltei jokaisessa kokeessa on epätäsmällisyyksiä.

Maanantaina ylioppilaskirjoitusten ohjelmassa oli pitkä matematiikka. Abiturientit saivat raapia päätään aivan erityisellä tarmolla, kun vastaan tuli kokeen viimeisimpiin ja vaikeustasoltaan haastavimpiin lukeutuva tehtävä 12a. Tehtävässä ylioppilaskokelaita nimittäin pyydettiin osoittamaan todeksi lause, joka todellisuudessa on epätosi.

KUVAKAAPPAUS/YTL

- Itse lankesin siihen aivan täysin. En ehkä osannut asioita niin hyvin, kun oletin, että tehtävä olisi oikein. En päässyt tehtävässä eteenpäin, kun tuntui, että jokin tässä on väärin, kertoo Iltalehden haastattelema kokelas, joka kertoo käyttäneensä tehtävään tavallista enemmän aikaa.

Tehtävässä oleva funktio ei todellisuudessa ole vähenevä koko määrittelyjoukossa. Funktio ei ole jatkuva kohdassa, jossa a=1.

- Se oli todistustehtävä, enkä minä ainakaan saanut juonesta kiinni. Ja kun luuli, että tehtävästä saa kiinni, niin väite ei ollutkaan tosi.

Ylioppilastutkintolautakunnan pääsihteeri Tiina Tähkä vakuuttaa, ettei virhe vaaranna kokeeseen osallistuneiden arvosanoja.

- Kokelaat voivat olla huoleti, sillä vastauksista kyllä varmasti löytyy näyttöä heidän osaamisestaan, Tähkä rauhoittelee.

- Itse tehtävähän edellyttää tilanteen huolellista analysointia joka tapauksessa. Analyyttinen käsittely ja kypsyyden osoittaminen katsotaan ansioksi. Tulevassa sensorikokouksessa pystytään löytämään hyviä ratkaisuja siihen, kuinka tehtävä arvostellaan.

Vielä ei ole varmaa, onko muissa tämän kevään kokeissa ollut vastaavia virheitä. Tähkän mukaan käytännössä kaikissa tehtävävihkoista löytyy epätarkkuuksia, jotka laventavat tehtävänannon tulkintaa.

- Se on yksi osa kriittistä lukutaitoa ja oman osaamisensa pohtimista koetilanteessa.

Virheestä huolimatta pitkän matematiikan koe on Tähkän mukaan ollut onnistunut

- Sitä on pidetty haastavana ja erottelukykyisenä. On ollut helppoja tehtäviä ja vaikeampia tehtäviä. Näin saadaan tuloksiin sopivasti hajontaa, eikä esimerkiksi laudaturin saaminen jää pienistä yksityiskohdista kiinni.